钦定古今图书集成/明伦汇编/官常典/第260卷 > 《谢中书舍人表》宋·苏轼
## 钦定古今图书集成/明伦汇编/官常典/第260卷 > 《谢中书舍人表》宋·苏轼

臣轼言：伏奉制命，授臣试中书舍人，仍改赐章服者。
右《史记》言，已尘高选；西垣视草，复玷近班。皆儒者之
至荣，岂平生之敢望。窃以词命之职，古今所难，非独
取之以文，盖将试之以事。至于机务，亦或与闻。虽四
户擅权，非当时之公议；而五花判事，亦前代之美谈。
及夫三字之除，乃是一切之政。但谓内朝之法从，安
“知宰相之属官？既任止于训词，故权移于胥吏，恬不
知怪，习为故常。先皇帝道冠百王，法垂万世，建六官
而修故事，辟三省以待异人，典章一新，名实皆正。遂
申明于四禁，俾分领于六曹。远则追直阁之司，近则
通𥳑正之任。虽未闻政而闻事，盖须有德而有言。如
臣之愚，无一而可。”草创润色，既非郑国之材；除书德
音，又乏唐人之誉。忽当此选，莫测其由。此盖伏遇皇
帝陛下，将圣与仁，能哲而惠。虽在三年不言之际，已
有十日并照之光。而臣日侍迩英，亲闻访道，仰天威
之甚近，知圣鉴之难逃。谓臣尝受先朝之知，实无左
右之助。弃瑕往昔，责效将来。臣敢不益励素心，无忘
旧学，上体周公烦悉之《诰》，助成汉家深厚之文。苟无
旷官，其敢言报。